קבוצת הכדורגל עירוני נשר תתמודד ביום שישי הקרוב במשחק קצוות נוסף, הפעם מול מגד'ל כרום, האחרונה בטבלה. אין ספק שזה יהיה מבחן חשוב לחניכיו של המאמן אלדד שביט, שרגילים לשחק על משטחי דשא טובים, וככל הנראה במגרש בכאוכב, שם ייערך המשחק, הסיפור יהיה שונה לגמרי. מדובר באחד המגרשים הגרועים בצפון ובעירוני נשר מודעים לכך ומייחלים לעבור את המשחק בשלום.
על הנייר, לנשר לא אמורה להיות בעיה לעבור את המשחק בשלום, ופערי האיכות בין שתי הקבוצות אמורה לבוא לידי ביטוי במשחק זה. אין ספק ששביט יצטרך לקחת בחשבון את תנאי המגרש ולעלות עם הרכב שיחזור עם 3 נקודות.
יו"ר הקבוצה, שלומי פרץ, אמר השבוע למערכת ספורט "כוכב" כי: "מדובר בעוד משחק מוקש גדול, מול קבוצה שממוקמת במקום האחרון, שזה מבחינתם אחת ההזדמנויות האחרונות שלהם להציל את עצמם מירידת ליגה. החשש הגדול שלנו מהמשחק הזה, כמו ברוב העונה, הוא שוב המגרש בכאוכב. זה מגרש צר מימדים שיהיה קשה לפתח בו משחק כדורגל, וזה כמובן יהיה לרעתנו".
יצוין כי, בסיבוב הראשון הנשרים הצליחו לנצח את מג'דל כרום בתוצאה 1:2 משער שנכבש רק בדקה ה- 93'.